ในรอบปี 2555 ที่ผ่านมาเศรษฐกิจของประเทศได้เผชิญกับปัจจัยต่างๆ
มากมายทั้งจากภายในประเทศและต่างประเทศ ที่สำคัญ ดังนี้

ความเสี่ยงในการขาดแคลนแรงงาน และการควบคุมคุณภาพของแรงงานในการก่อสร้าง

ปัจจุบันบริษัทมีแรงงานรายวันที่ใช้ในงานการก่อสร้างกว่าสี่พันคน มีหลายระดับความละเอียดของงาน
หลากหลายประเภทความชำนาญ อาทิเช่น งานขุดดิน ถมทราย เทคอนกรีต หรืองานผูกเหล็กเส้น
เป็นต้น ซึ่งงานประเภทนี้ใช้แรงงานเป็นหลักไม่ต้องใช้ทักษะความชำนาญ
ส่วนบางงานต้องใช้ทักษะฝีมือความชำนาญสูง ซึ่งส่วนใหญ่อยู่ในงานสถาปัตยกรรม อาทิเช่น
งานติดตั้งวงกบประตู-หน้าต่างและปรับบาน งานบุพื้นผิวต่างๆ เป็นต้น
การจัดหาแรงงานต่างๆจึงมีความสำคัญ
หากจัดหาแรงงานไม่มีคุณภาพและไม่ตรงต่อทักษะความชำนาญ ย่อมมีผลกระทบต่อคุณภาพของงาน
และไม่ได้ตามเกณฑ์มาตรฐานที่กำหนด ย่อมมีผลต่อการรับมอบงานของเจ้าของโครงการหรือผู้ว่าจ้าง
นำมาซึ่งการแก้ไขงานต่างๆ ซึ่งจะต้องมีค่าใช้จ่ายมากกว่างานติดตั้งแต่แรก
กล่าวคือต้องทำการรื้อถอนสิ่งที่ติดตั้งไปแล้ว และทำการติดตั้งใหม่
ค่าดำเนินการย่อมมากกว่าเป็นสองเท่า รวมทั้งมีค่าใช้จ่ายอื่นๆที่เพิ่มขึ้นตามมาด้วย

แรงงานที่มีความชำนาญจึงเป็นทรัพยากรที่จำเป็นต้องมีการจัดหาและดูแลให้เป็นแรงงานสำคัญในการทำงาน
การจัดการแรงงานเหล่านี้อาจทำได้โดยการคัดเลือกโดยการทดสอบ การฝึกหัดขึ้นมาใหม่
การให้ความรู้อย่างต่อเนื่อง การสร้างแรงจูงใจให้เกิดการพัฒนาตนเอง
และหากเป็นแรงงานที่เป็นผู้รับเหมาช่วงอาจทำได้โดยมีการขึ้นทะเบียนรวมทั้งจัดให้มีการประเมินผลงานที่ผ่านมาเพื่อใช้เป็นข้อมูลในการจัดระดับของคุณภาพของผู้รับเหมาช่วง

บริษัทจึงให้ความสำคัญของแรงงาน โดยมีแผนงานการพัฒนาศักยภาพการเพิ่มขีดความสามารถ
และคุณภาพความเป็นอยู่ โดยได้จัดส่งแรงงานดังกล่าวเข้ารับการอบรม ทดสอบ ตามข้อกำหนดของ
กรมพัฒนาฝีมือแรงงาน กระทรวงแรงงาน ซึ่งช่วยให้แรงงานด้านต่างๆ
ของบริษัทฯได้รับการพัฒนาทักษะความชำนาญอย่างมีระบบ
รวมทั้งการดูแลคุณภาพความเป็นอยู่ในสถานที่พักอาศัยให้มีความสะอาดความปลอดภัย เป็นต้น

ทั้งนี้ จากการที่กระทรวงแรงงานประกาศใช้นโยบายปรับขึ้นค่าจ้างขั้นต่ำ 300 บาท ทั่วประเทศ
ตั้งแต่วันที่ 1 มกราคม 2556 ที่ผ่านมานั้น นอกจากทำให้ต้นทุนการก่อสร้างเพิ่มขึ้นโดยตรงแล้ว
ยังส่งผลให้เกิดปัญหาการขาดแคลนแรงงานด้วย
เนื่องจากแรงงานต้องการกลับไปทำงานที่ถิ่นฐานบ้านเกิดของตนเองที่ได้ค่าแรงเท่ากัน
และมีค่าครองชีพต่ำกว่าในกรุงเทพฯ ดังนั้น
บริษัทจึงได้เพิ่มความสำคัญต่อการดูแลคุณภาพความเป็นอยู่ของแรงงานเพื่อเป็นการจูงใจให้แรงงานเกิดความรักองค์กร
รวมถึงได้เพิ่มปริมาณการว่าจ้างงานผู้รับเหมาช่วงเพื่อควบคุมต้นทุนโสหุ้ยต่างๆ
และอาจมีการพิจารณาแรงงานต่างด้าวอีกในอนาคต

ความเสี่ยงด้านความสูญเสีย ในค่าใช้จ่าย จากการบาดเจ็บ ของพนักงานในการปฏิบัติงานก่อสร้าง

ความเสียหายเนื่องจากอุบัติเหตุ บาดเจ็บ ป่วย
ในการทำงานมักเป็นค่าใช้จ่ายซึ่งแฝงอยู่ในธุรกิจงาน และในทุกกระบวนการผลิต
จากการสำรวจของกรมสวัสดิการและคุ้มครองแรงงาน ณ ปัจจุบัน ความสูญเสียจากการเกิดอุบัติเหตุ
ในการทำงานก่อสร้าง เป็นความสูญเสียที่เกิดขึ้นเป็นอันดับหนึ่งในภาคอุตสาหกรรม
และอุบัติเหตุที่เกิดขึ้นมักจะเป็นอุบัติเหตุที่รุนแรงกว่าการทำงานประเภทอื่น

อย่างไรก็ตาม อุบัติเหตุในการทำงานก่อสร้าง ย่อมลดลงได้
ด้วยการปฏิบัติงานในสภาพแวดล้อมที่ปราศจากความเสี่ยง
โดยจัดสภาพแวดล้อมในการทำงานให้ปลอดภัย บริษัท มีนโยบายด้านความปลอดภัยที่ว่า
บริษัทมีความปรารถนาและมุ่งมั่น ที่จะจัดเตรียมสภาพการทำงานที่ปลอดภัยแก่พนักงาน ผู้รับเหมาช่วง
และประชาชนบริเวณรอบๆ สถานที่ก่อสร้าง บริษัทพร้อมที่จะสนับสนุนให้เกิดความมั่นใจว่า
ได้มีการนำระบบการทำงานที่ปลอดภัยรวมทั้ง กฎ ระเบียบ ของส่วนราชการมาปฏิบัติ
และพนักงานทุกคนได้ตระหนักถึง รวมทั้งได้มีการนำไปดำเนินการให้เกิดความปลอดภัย
โดยถือเป็นพันธะผูกพัน ตามคู่มือความปลอดภัยของบริษัท

ความเสี่ยงจากการรับงานก่อสร้างที่ยังไม่หลากหลาย

การประกอบธุรกิจของบริษัทในช่วงที่ผ่านมา
ยังคงไว้ซึ่งการดำเนินธุรกิจรับเหมาก่อสร้างแบบครบวงจร
และยังคงเชี่ยวชาญในการก่อสร้างโครงการอาคารสูง
ทั้งรับงานจากหน่วยงานของภาครัฐและเอกชน ให้บริการตั้งแต่งานเข็มจนกระทั่งอาคารเสร็จสมบูรณ์
รวมทั้งงานด้านโครงสร้าง งานสถาปัตยกรรม งานติดตั้งระบบไฟฟ้า ระบบเครื่องจักรกล
งานสุขาภิบาล เป็นต้น โดย ณ วันที่ 31 ธันวาคม 2554 บริษัทฯ มีงานก่อสร้างคงเหลือทั้งสิ้น 24
โครงการ รวมมูลค่าการก่อสร้างกว่า 13,033 ล้านบาท มูลค่างานคงเหลือปัจจุบัน 8,351
ล้านบาท โดยส่วนใหญ่เป็นงานจากภาคเอกชนประเภทงานก่อสร้าง อาคารที่พักอาศัย,
อาคารสำนักงาน/อาคารพาณิชย์, โรงแรมและรีสอร์ท ซึ่งส่วนใหญ่เป็นอาคารสูง เป็นต้น
หากพิจารณาจากสัดส่วนรายได้ตามลักษณะลูกค้าพบว่ารายได้ในส่วนของภาครัฐมีสัดส่วนลดลงจาก ปี
2554 ที่ผ่านมา จากสัดส่วนร้อยละ 3.00 ลดลงเป็นร้อยละ 0.01 ซึ่งถือว่าเป็นสัดส่วนที่เล็กน้อย
เมื่อเทียบกับงานภาคเอกชน ในปี 2555 ที่มีสัดส่วนร้อยละ 99.99 ซึ่งยังไม่หลากหลาย

สัดส่วนรายได้ตามลักษณะของลูกค้า (งบการเงินรวม)

หน่วย : ล้านบาท

  --------------------------- ---------- -------- ---------- -------- ---------- --------
  ประเภท                      ปี 2555              ปี 2554              ปี 2553     

                              จำนวน      %        จำนวน      %        จำนวน      %

  ภาครัฐ                       0.54       0.01     141.68     3.00     242.17     4.84

  ภาคเอกชน                    4,856.18   99.99    4,581.26   97.00    4,760.91   95.16

  รวม                         4,856.72   100.00   4,722.94   100.00   5,003.08   100.00
  --------------------------- ---------- -------- ---------- -------- ---------- --------

ในช่วงที่เกิดภาวะเศรษฐกิจชะลอตัว การลงทุนด้านอสังหาริมทรัพย์ลดน้อยลง
ทำให้การแข่งขันมีความรุนแรงเพิ่มมากขึ้นโดยเฉพาะด้านราคา
ซึ่งอาจมีผลกระทบต่อบริษัทในการรับงานก่อสร้างได้ รวมทั้งงานก่อสร้างโครงสร้างพื้นฐานขนาดใหญ่
เช่น โครงการระบบรถไฟฟ้าขนส่งมวลชน เป็นต้น ซึ่งบริษัทอาจมีคุณสมบัติไม่ครบตามเกณฑ์ที่กำหนด
อย่างไรก็ตามบริษัทอยู่ระหว่างการเตรียมความพร้อมเพื่อร่วมกับพันธมิตรทางการค้าเพื่อร่วมประมูลงานข้างต้นหากเป็นไปตามคุณสมบัติที่กำหนด
รวมทั้งบริษัทยังคงมุ่งมั่นและเตรียมความพร้อมในการประมูลงานหน่วยงานของภาครัฐในปี 2556
ต่อไป

นอกจากนี้ บริษัทยังมีแผนการเพิ่มช่องทางการรับรู้รายได้ในธุรกิจอื่นมากขึ้น
โดยการขยายการดำเนินธุรกิจของบริษัทไปในธุรกิจอื่นที่เกี่ยวข้องกัน ซึ่งในปี 2555 ที่ผ่านมา
บริษัทได้จัดตั้งบริษัทย่อย บริษัท เอส ซี อาร์ แอสเซ็ท แมเนจเม้นท์ จำกัด
เพื่อประกอบธุรกิจลงทุนในอสังหาริมทรัพย์เพื่อการให้เช่า โดยมีแผนการสำหรับโครงการแรก
คือโครงการเซอร์วิสอพาร์ทเม้นท์ ที่อำเภอศรีราชา จังหวัดชลบุรี มูลค่าประมาณ 350 ล้านบาท
กำหนดเริ่มการก่อสร้างภายในไตรมาสที่ 3/ 2556 นี้ ซึ่งแผนการดังกล่าวนี้
ดำเนินควบคู่กับแผนการขยายขนาดธุรกิจหลักของบริษัทให้เติบโตยิ่งขึ้นด้วย

ความเสี่ยงจากการดำเนินงานก่อสร้างไม่แล้วเสร็จตามสัญญาการก่อสร้าง

การปฏิบัติตามสัญญาก่อสร้างเป็นหัวใจสำคัญในการประกอบธุรกิจของบริษัท
การดำเนินงานก่อสร้างไม่แล้วเสร็จตามสัญญานั้นมีโอกาสเกิดขึ้นได้เสมอและมีหลายสาเหตุด้วยกันไม่ว่าจะมาจากความล่าช้าของผู้ว่าจ้างหรือเจ้าของโครงการ
เช่น การเปลี่ยนแปลงแบบก่อสร้าง การเปลี่ยนแปลงสัญญา การขาดแคลนเงินทุน
หรือปัญหาภายในของผู้ว่าจ้างเอง เป็นต้น
ซึ่งทำให้การดำเนินการก่อสร้างของบริษัทผู้รับเหมาฯต้องล่าช้าออกไป
และอาจทำให้บริษัทผู้รับเหมาต้องรับภาระค่าใช้จ่ายต่างๆ ที่เพิ่มมากขึ้น เช่น
ระยะเวลาการก่อสร้าง ค่าแรงงาน ค่าสาธารณูปโภค โดยไม่เป็นผลดีต่อทั้ง 2 ฝ่าย
เนื่องจากการปรับเปลี่ยนและการเปลี่ยนแปลงข้างต้น หรือการเพิ่มเติม
ต้องใช้เวลาและมีค่าใช้จ่ายรวมทั้งงบประมาณต่างๆ ในกรณีของบริษัทเมื่อเกิดเหตุการณ์เช่นนี้ขึ้น
บริษัทได้ดำเนินการประสานงานกับทุกฝ่ายที่เกี่ยวข้อง เพื่อให้ได้ข้อยุติและเป็นประโยชน์ต่อทุกฝ่าย
ซึ่งก็ได้รับความร่วมมือดี

อย่างไรก็ตามในกรณีที่ผู้ว่าจ้างหรือเจ้าของโครงการไม่ปฎิบัติตามสัญญาหลังจากได้ดำเนินการประสานเพื่อหาข้อยุติแล้วและเกินระยะเวลาตามข้อกำหนดของสัญญาและตามข้อกำหนดของบริษัท
บริษัทก็จะดำเนินการตามขั้นตอนของกฎหมายต่อไป
โดยในช่วงที่ผ่านมานั้นหลังดำเนินการขั้นตอนของกฎหมายแล้วก็ได้รับการชำระหนี้คืน ตามลำดับ

ในกรณีความล่าช้าเป็นผลเนื่องจากปฏิบัติงานของบริษัท
ในช่วงที่ผ่านมาบริษัทได้ดำเนินการตามระบบบริหารงานคุณภาพ ISO9001:2008
มาใช้ในการรักษามาตรฐานการปฏิบัติงาน
รวมทั้งดำเนินการทบทวนการดำเนินการตั้งแต่ก่อนดำเนินการทำสัญญารับงาน ช่วงหลังการเซ็นสัญญา
และระหว่างการดำเนินการก่อสร้าง เพื่อให้การดำเนินการก่อสร้างสำเร็จลุล่วงไปด้วยดี
ตามความต้องการของลูกค้า และตามกำหนดเวลาของสัญญา
ซึ่งทั้งหมดได้ดำเนินการเป็นไปตามที่ได้กำหนดไว้

ความเสี่ยงด้านข้อพิพาททางกฎหมาย

การประกอบธุรกิจรับเหมาก่อสร้างนั้น ไม่ว่าจะดำเนินการก่อสร้างด้วยวิธีการใดก็ตาม
ย่อมต้องส่งผลกระทบต่อบริเวณแวดล้อมและผู้อาศัยข้างเคียงโครงการก่อสร้างขึ้นบ้าง
ในระดับความเสียหายมากน้อยแตกต่างกันไป โดยสามารถจำแนกผู้ก่อให้เกิดผลกระทบต่างๆได้ 2
แบบ คือ เกิดขึ้นจากการดำเนินงานของบริษัทเองโดยตรง
และเกิดขึ้นจากการดำเนินงานร่วมกับกิจการร่วมค้า, ผู้รับเหมาช่วง เป็นต้น
ซึ่งเมื่อเกิดผลกระทบไม่ว่าจะระดับความเสียหายใดๆขึ้นแล้ว
บริษัทมีนโยบายต้องเข้ารับผิดชอบผลความเสียหายที่เกิดขึ้นตามความเหมาะสมในทุกกรณี สำหรับปี
2555 ที่ผ่านมา บริษัทมีคดีความที่ถูกฟ้องร้องคงค้างจำนวนทั้งสิ้น 6 คดี รวมเป็นทุนทรัพย์ฟ้อง
2,991.59 ล้านบาท ซึ่งเป็นคดีความที่เกิดขึ้นจากการดำเนินงานของบริษัทเองโดยตรง

ความเสี่ยงจากความร่วมมือกับพันธมิตรทางการค้าในลักษณะ กิจการร่วมค้า (Joint Venture)

เป็นที่ทราบกันดีอยู่แล้วว่า ธุรกิจรับเหมาก่อสร้างเป็นธุรกิจที่มีการแข่งขันกันอย่างรุนแรง
นับวันก็ยิ่งทวีความรุนแรงเพิ่มมากขึ้น อันเนื่องมาจาก ราคา
ความสัมพันธ์ใกล้ชิดกับผู้มีอำนาจในการต่อรอง หรือเงื่อนไขพิเศษต่างๆ และผู้รับเหมาข้ามชาติ
ซึ่งทั้งหมดนี้ ผู้รับเหมารายเล็กหรือรายใหม่ มีโอกาสน้อยมากที่จะเข้ามามีส่วนร่วม
ซึ่งทำให้ขาดโอกาสอันดีในการพัฒนาขีดความสามารถหรือองค์ความรู้ในด้านเทคโนโลยีการก่อสร้างสมัยใหม่
หากขาดความร่วมกันอย่างจริงจัง และการเปิดโอกาสในการแข่งขัน

ความร่วมมือระหว่างพันธมิตรทางการค้า จึงถือว่ามีความสำคัญและมีความจำเป็นอย่างยิ่ง
ต่อการแข่งขันที่รุนแรงโดยเฉพาะกับผู้รับเหมาข้ามชาติ ทั้งนี้อันเนื่องมาจาก
ความเชี่ยวชาญเฉพาะด้าน การถ่ายทอดเทคนิค เทคโนโลยีการก่อสร้างนำสมัย
ซึ่งเป็นประโยชน์อย่างยิ่งหากมีความร่วมมือระหว่างพันธมิตรทางการค้าอย่างแท้จริง

อย่างไรก็ตามความร่วมมือกับพันธมิตรทางการค้าในลักษณะ กิจการร่วมค้า (Joint Venture)
ย่อมมีความเสี่ยงเช่นกัน ซึ่งเกิดจากคู่สัญญาไม่ปฏิบัติตามสัญญา หรือ เงื่อนไข หรือ
ข้อตกลงที่ร่วมทุนไว้ ซึ่งอาจทำให้บริษัทฯ ต้องเข้ารับผิดชอบในส่วนของผู้ร่วมทุนในกิจการร่วมค้านั้น
ซึ่งมีผลต่อต้นทุนในการดำเนินงานที่สูงขึ้น เป็นผลให้กำไรขั้นต้นที่ได้รับลดน้อยลง
หรือเกิดผลขาดทุนในโครงการก่อสร้าง เป็นต้น

บริษัทฯ มีนโยบายร่วมมือกับพันธมิตรทางการค้าในลักษณะ กิจการร่วมค้า
ในกิจการที่ดำเนินธุรกิจที่เอื้อประโยชน์, มีความเกี่ยวเนื่องกับธุรกิจบริษัทฯ
และมีแนวโน้มการเติบโตที่ดี สำหรับสัดส่วนเงินลงทุนและนโยบายการบริหารงานกิจการร่วมค้านั้น
ขึ้นกับความเชี่ยวชาญในธุรกิจ , ความสามารถในการลงทุน และอำนาจการบริหารงานเป็นหลัก

ความเสี่ยงจากราคาวัสดุก่อสร้าง

ในช่วงปีที่ผ่านมาระดับราคาวัสดุก่อสร้างต่างๆมีความผันผวนเป็นอย่างมาก
มีการเปลี่ยนแปลงด้านราคาอย่างรวดเร็ว จากตัวเลขดัชนี Construction Materials Price
Index (CMI) โดยสำนักดัชนีเศรษฐกิจการค้า
ซึ่งคำนวณจากการสำรวจราคาสินค้าวัสดุก่อสร้างในเขตกรุงเทพและปริมณฑล จำนวนกว่า 131
รายการ ครอบคลุมหมวด ไม้ผลิตภัณฑ์ไม้ ซีเมนต์ ผลิตภัณฑ์คอนกรีต เหล็กและผลิตภัณฑ์เหล็ก
กระเบื้อง วัสดุฉาบผิว สุขภัณฑ์ อุปกรณ์ไฟฟ้าและประปา และวัสดุก่อสร้างอื่นๆ เพื่อนำมาคำนวณ
ดัชนีราคาวัสดุก่อสร้างในปี 2548 เท่ากับ 100

โดยในช่วงไตรมาสที่ 2/2551 ดัชนีนี้มีค่าเท่ากับ 175.3
เพิ่มสูงขึ้นเมื่อเปรียบเทียบกับช่วงเดียวกันของปี หรือเท่ากับร้อยละ 29.28
โดยเฉพาะดัชนีในหมวดเหล็กและผลิตภัณฑ์เหล็ก มีค่าสูงสุด เท่ากับ 308.0
เพิ่มสูงขึ้นหรือเท่ากับร้อยละ 72.74 เมื่อเปรียบเทียบในช่วงเดียวกันของปี
มีผลทำให้ราคาเหล็กและผลิตภัณฑ์เหล็กที่ใช้ในการก่อสร้างมีราคาสูงขึ้นเป็นผลกระทบโดยตรงต่อผู้รับเหมาก่อสร้างซึ่งต้องรับภาระดังกล่าว
รวมทั้งทำให้ราคาวัสดุก่อสร้างอื่นๆมีราคาที่สูงขึ้นเช่นกัน อย่างไรก็ตามในไตรมาส 3 และไตรมาส
4 ของปี 2551 ดัชนีในหมวดเหล็กและผลิตภัณฑ์เหล็กก็มีแนวโน้มลดลงคงเหลือ 246.4 และ177.0
ตามลำดับ
สาเหตุสำคัญเนื่องมาจากต้นทุนในการผลิตซึ่งนำเข้าวัตถุดิบมาจากต่างประเทศมีราคาลดลง
และราคาน้ำมันได้ปรับตัวลดลงอย่างต่อเนื่อง
รวมทั้งความต้องการเหล็กในประเทศที่มีแนวโน้มลดลงตามสถานการณ์การก่อสร้างที่ชะลอตัวลงตามลำดับ

ในเดือน ธันวาคม 2555 เท่ากับ 124.8 เพิ่มขึ้นร้อยละ 1.7 จากช่วงระยะเวลาเดียวกันของปี
สาเหตุจากการสูงขึ้นเนื่องจากการเพิ่มขึ้นของหมวดผลิตภัณฑ์คอนกรีต
(คอนกรีตบล็อกก่อผนัง-ก่อผนังมวลเบา พื้นคอนกรีตสำเร็จรูปอัดแรง) สูงขึ้นเท่ากับร้อยละ 11.5,
หมวดวัสดุก่อสร้างอื่นๆ สูงขึ้นร้อยละ 7.6 (อิฐมอญ ทราย ยางมะตอย หินย่อย)
หมวดไม้และผลิตภัณฑ์ไม้ สูงขึ้นร้อยละ 7.1 (วงกบประตู-หน้าต่าง, บานประตู-หน้าต่าง)
และหมวดสุขภัณฑ์ สูงขึ้นร้อยละ 4.8 (โถส้วม ที่ปัสสาวะ ถังบำบัดน้ำเสีย)
ทั้งนี้เนื่องจากต้นทุนราคาวัตถุดิบในการผลิตมีการปรับตัวสูงขึ้นและการก่อสร้างที่อยู่อาศัยในปี 2555
มีอัตราการขยายตัวมากกว่า ปีก่อนหน้า
ซึ่งการเพิ่มขึ้นของราคาวัสดุก่อสร้างดังกล่าวโดยเฉพาะเหล็กและผลิตภัณฑ์เหล็กเป็นปัจจัยสำคัญอีกปัจจัยหนึ่งที่ทำให้ผลประกอบการของบริษัทรับเหมาก่อสร้างมีอัตราการทำกำไรที่ลดน้อยถอยลง
โดยกรณีของบริษัทฯ ทำให้อัตรากำไรขั้นต้นลดลง คงเหลือ ร้อยละ 4.15 ในปี 2555 จากร้อยละ
7.10 ในปี 2554 ตามงบการเงินรวมของบริษัท (หัวข้อ ข้อมูลทางการเงินโดยสรุป)

บริษัทได้ตระหนักถึงความสำคัญในเรื่องดังกล่าว โดยได้ดำเนินการบริหารความเสี่ยงในหลายมิติ
ดังนี้ การติดตามความเคลื่อนไหวของราคาวัสดุก่อสร้างอย่างต่อเนื่อง
หากมีทิศทางหรือแนวโน้มที่เพิ่มขึ้น บริษัทจะสั่งซื้อกับคู่ค้า/ผู้ผลิตรายใหญ่ในจำนวนคราวละมากๆ
รวมทั้งการจัดซื้อจัดจ้างแบบร่วมศูนย์กลางที่สำนักงานใหญ่ก็ยังเป็นจุดแข็งในการใช้ต่อรองในการซื้อที่มีปริมาณมากได้ดี
ทำให้อำนาจในการต่อรองกับผู้จัดจำหน่าย/ผู้รับเหมาช่วงมีสูง
สามารถซื้อวัสดุอุปกรณ์และว่าจ้างผู้รับเหมาช่วงได้ในราคาถูกอันทำให้ต้นทุนในการดำเนินการถูกลง
อีกทั้งบริษัทอาจได้พันธมิตรทางการค้าในการดำเนินธุรกิจในอนาคต
สำหรับบางโครงการเจ้าของโครงการจะเป็นผู้จัดหาวัสดุก่อสร้างให้กับบริษัท
ทำให้ลดความเสี่ยงไปได้ระดับหนึ่ง

ความเสี่ยงจากราคาน้ำมันที่ผันผวน

ระดับราคาน้ำมันดิบในตลาดโลกในช่วงปี 2555
หลังจากที่ปรับตัวสูงขึ้นอย่างต่อเนื่องจากช่วงเดียวกันของปี 2551โดยราคาน้ำมันดิบ West Texas
Intermediate (WTI) ได้ปรับตัวสูงสุดที่ราคา 147.27 เหรียญสหรัฐ/บาร์เรล
ในช่วงเดือนกรกฎาคม 2551 จนกระทั่งได้ปรับตัวลดลงอยู่ในระดับ 44.6 เหรียญสหรัฐ/บาร์เรล
ในไตรมาสสุดท้ายของปี 2551 อย่างไรก็ตาม นับหลังจากนั้นเป็นต้นมา
ระดับราคาก็มีแนวโน้มเพิ่มสูงขึ้นตามลำดับ จากระดับ 49.64 เหรียญสหรัฐ/บาร์เรล ในไตรมาส
1/2552 เป็นราคา 91.48เหรียญสหรัฐ/บาร์เรล ในไตรมาส 4/2553 และปรับตัวสูงขึ้นที่ระดับ
113.39 เหรียญสหรัฐ/บาร์เรล ในไตรมาส 2/2554 สำหรับปี 2555 นั้น
ระดับราคาน้ำมันดิบสูงสุดที่ระดับ 109.39 เหรียญสหรัฐ/บาร์เรล ในช่วงไตรมาส 1/2555
นับได้ว่ามีความผันผวนแม้ว่าจะไม่มากไปกว่าในช่วงปี 2551 ที่ผ่านมา
ทั้งนี้เนื่องมาจากการฟื้นตัวของเศรษฐกิจโลก
ทำให้ปริมาณความต้องการใช้น้ำมันเพิ่มขึ้นตามกิจกรรมทางเศรษฐกิจที่เพิ่มขึ้น
ประกอบกับราคาน้ำมันดิบในไตรมาสสุดท้ายของปี 2551
ได้ปรับลดอย่างมากจากผลกระทบทางวิกฤตเศรษฐกิจของประเทศสหรัฐอเมริกา
ดังนั้นการที่ระดับราคาน้ำมันดิบเพิ่มสูงขึ้นในช่วงเวลาข้างต้นก็เป็นผลทำให้ระดับราคาน้ำมันดีเซลภายในประเทศสูงจาก
22.69 บาท/ลิตร ในไตรมาสที่ 1/2552 เป็นระดับราคาสูงสุดที่ 29.99 บาท/ลิตร ในไตรมาสที่
2/2554 และเพิ่มระดับสูงสุด สำหรับปี 2555 ที่ 32.33 บาท/ลิตร ในช่วง ไตรมาสแรกของปี
แม้ว่าจะลดระดับราคาอยู่ที่ระดับราคา 29.79 บาท/ลิตร ในช่วงไตรมาสสุดท้ายของปีก็ตาม
ซึ่งมีผลกระทบโดยตรงต่อต้นทุนในการดำเนินงานและราคาวัสดุก่อสร้างอย่างหลีกเลี่ยงไม่ได้
อย่างไรก็ตาม บริษัทฯมีมาตรการรองรับเพื่อลดความเสี่ยงดังกล่าว ได้แก่ การบริหารจัดการที่ดี
โดยการติดตามความเคลื่อนไหวของราคาน้ำมันอย่างต่อเนื่องซึ่งสามารถคาดการณ์ล่วงหน้า
จะเป็นประโยชน์ต่อการประมาณราคาการรับงานก่อสร้าง
อีกทั้งการเจรจาต่อรองกับผู้ว่าจ้างก็จะมีส่วนช่วยลดความเสี่ยงได้เช่นกัน
รวมทั้งในระหว่างงานมีการติดตามดูแลงบประมาณด้านดังกล่าวของแต่ละโครงการจากสำนักงานใหญ่อย่างต่อเนื่อง

ความเสี่ยงจากการเปลี่ยนแปลงนโยบายการให้สินเชื่อของสถาบันการเงิน

ในการดำเนินธุรกิจการก่อสร้างของบริษัทผู้รับเหมาก่อสร้างนั้น
เงินทุนหมุนเวียนในการดำเนินงานมีความสำคัญในลำดับต้นๆ
เพราะเนื่องจากต้องบริหารจัดการเงินในการจัดซื้อจัดจ้างต่างๆ อาทิเช่น การจัดซื้อวัตถุดิบ
วัสดุอุปกรณ์ก่อสร้าง ค่าจ้างแรงงาน และการเงินหมุนเวียนในการก่อสร้างโครงการ เป็นต้น
หากบริษัทผู้รับเหมามีเงินทุนหมุนเวียนไม่เพียงพอการขอวงเงินสินเชื่อกับสถาบันการเงินเป็นอีกช่องทางหนึ่ง
รวมทั้งการขอหนังสือค้ำประกันต่างๆ เช่น หนังสือค้ำประกันสัญญา (Performance Bond)
หนังสือค้ำประกันผลงาน (Retention Bond) ทั้งนี้ สถาบันการเงินต่างๆ
มีนโยบายในการให้วงเงินสินเชื่อ การออกหนังสือค้ำประกันที่แตกต่างกัน
ซึ่งขึ้นอยู่กับนโยบายในการบริหารความเสี่ยง (Risk Management Policy)
และมาตรฐานการประกันความเสี่ยง ซึ่งอาจมีการเปลี่ยนแปลงได้ตามสถานการณ์ทางเศรษฐกิจ
และในการเปลี่ยนแปลงนโยบายของสถาบันการเงินอาจนำมาซึ่งผลกระทบต่อบริษัทผู้รับเหมาก่อสร้าง
เช่น เงื่อนไขหนังสือค้ำประกัน การให้สินเชื่อ ได้แก่ อัตราดอกเบี้ย ค่าธรรมเนียม
หลักทรัพย์ค้ำประกัน เป็นต้น ซึ่งทั้งหมดผู้รับเหมาต้องรับภาระต้นทุนสูงขึ้นเช่นกัน

โดยบริษัทฯมีต้นทุนทางการเงินให้แก่สถาบันการเงิน ในปี 2555 จำนวน 35.48 ล้านบาท
เพิ่มขึ้นจากงวดเดียวกันของปี 2554 จำนวน 3.61 ล้านบาท หรือเพิ่มขึ้นเท่ากับร้อยละ 11.34
ซึ่งที่ผ่านมานั้น บริษัทได้รับความร่วมมือจากธนาคารพาณิยช์หลายๆ แห่งด้วยดีเสมอมา
ในด้านหนังสือค้ำประกัน และด้านสินเชื่อ และบริษัทฯ
มุ่งเน้นที่จะปฏิบัติตามพันธะสัญญาที่ได้ให้ไว้กับสถาบันการเงินต่างๆ อย่างเคร่งครัด เช่น
การชำระเงินตามแผนที่กำหนด เป็นต้น บริษัทฯเชื่อว่าการปฏิบัติดังกล่าวทำให้สถาบันการเงินต่างๆ
จัดให้บริษัทฯ เป็นลูกค้าชั้นดี และมีส่วนลดในอัตราดอกเบี้ย ค่าธรรมเนียม ต่างๆ ในที่สุด

ความเสี่ยงจากการแข่งขันที่สูงขึ้น

การแข่งขันในธุรกิจการก่อสร้างยังคงมีการแข่งขันที่รุนแรงและสูงมาก โดยในปี 2555
ภาคอุตสาหกรรมการก่อสร้างไทยมีอัตราการขยายตัวถึง ร้อยละ 7.8%
ซึ่งนับเป็นอัตราการขยายตัวสูงสุดในรอบ 17 ปี นับจากปี 2538 เป็นต้นมา
โดยเป็นผลมาจากการก่อสร้างของหน่วยงานภาครัฐที่มีการขยายตัวมีการเบิกจ่ายงบลงทุนของการก่อสร้างของรัฐบาลกลางและองค์กรปกครองส่วนท้องถิ่นที่มีการเบิกจ่ายงบกลางเพื่อเยียวยาฟื้นฟูผู้ประสบภัยน้ำท่วมเพิ่มขึ้น
เช่น การซ่อมแซมถนน สะพานต่างๆ เป็นต้น ในขณะที่การก่อสร้างของภาครัฐวิสาหกิจขยายตัวสูง
เช่น โครงการก่อสร้างรถไฟฟ้าสายสีม่วง ช่วงบางใหญ่-บางซื่อ
ของการรถไฟฟ้าขนส่งมวลชนแห่งประเทศไทย โครงการก่อสร้างโครงข่ายเคลื่อนที่ ของ บมจ.
ทศท คอร์ปอเรชั่น เป็นต้น
ส่วนการก่อสร้างภาคเอกชนเป็นผลมาจากตวามต้องการที่อยู่อาศัยที่มีอยู่อย่างต่อเนื่อง เช่น
บริเวณแนวเขตรถไฟฟ้าซึ่งมีอัตราการก่อสร้างโครงการที่อยู่อาศัยและอาคารพาณิชย์ต่างๆอยู่มาก

ทั้งนี้ ณ วันที่ 31 ธันวาคม 2555 บริษัทมีโครงการก่อสร้างที่อยู่ระหว่างดำเนินการ 24 โครงการ
รวมมูลค่า 13,033 ล้านบาท แบ่งเป็นงานภาครัฐ จำนวน 1 โครงการ มูลค่า 319 ล้านบาท
งานภาคเอกชนจำนวน 23 โครงการ มูลค่า 12,714 ล้านบาท
ซึ่งจะเห็นได้ว่าบริษัทมีงานภาครัฐจำนวนน้อยมาก เนื่องจาก ในปี 2555 ที่ผ่านมา
งานภาครัฐมีการแข่งขันที่สูงมาก
ระดับราคาของบริษัทผู้รับเหมาที่ได้งานส่วนใหญ่จะต่ำกว่าราคากลางมาก
และต่ำกว่าราคาที่บริษัทเข้าร่วมประมูล อีกทั้ง
งานภาครัฐที่เป็นโครงการโครงสร้างพื้นฐานขนาดใหญ่ อันได้แก่ โครงการรถไฟฟ้าสายต่างๆ ฯลฯ
กำหนดคุณสมบัติของผู้เข้าประมูลค่อนข้างสูง
ปัจจุบันมีผู้รับเหมาก่อสร้างในประเทศที่มีคุณสมบัติตามเกณฑ์ที่กำหนดไว้เพียงไม่กี่รายเท่านั้น ดังนั้น
หากบริษัทต้องการจะเข้าร่วมจะต้องเข้าเป็นผู้รับเหมาช่วงงานอีกทอด
ย่อมได้รับความเสี่ยงในผลกำไรที่ได้ลดน้อยลง เป็นเป็นผลให้งานส่วนใหญ่ของบริษัท
ในช่วงที่ผ่านมาเป็นงานก่อสร้างของภาคเอกชน
รวมไปถึงงานก่อสร้างระดับนานาชาติหรือระหว่างประเทศซึ่งต้องอาศัยความร่วมมือความเชี่ยวชาญจากต่างชาติก็มีเพียงบริษัทรับเหมาก่อสร้างไม่กี่รายเช่นกันที่มีความพร้อมและมีประสบการณ์
ซึ่งทั้งหมดนี้เป็นปัจจัยที่ทำให้เกิดการแข่งขันสูงขึ้นโดยเฉพาะด้านราคา
สำหรับงานภาคเอกชนที่บริษัทฯ ได้รับงานก่อสร้างเพิ่มมากขึ้นในช่วงที่ผ่าน
พบว่ามีการแข่งขันด้านราคาที่สูงเช่นกัน
โดยมีหลายโครงการที่บริษัทรับเหมาก่อสร้างรายอื่นประมูลงานได้ต่ำกว่าราคาที่บริษัทกำหนด
ซึ่งบริษัทได้พิจารณาแล้วเห็นว่า ณ
ระดับราคาดังกล่าวอาจมีผลกระทบต่อความสามารถในการทำกำไร

ในการดำเนินงานในช่วงปีที่ผ่านมา และในปี 2556
นี้บริษัทจึงมุ่งเน้นที่จะให้บริการที่มีคุณภาพภายใต้ระยะเวลาตามสัญญาที่กำหนด
และที่สำคัญภายใต้งบประมาณซึ่งเป็นหัวใจสำคัญที่ทำให้ธุรกิจการก่อสร้างประสบความสำเร็จ
โดยการประสานงานกับเจ้าของโครงการหรือลูกค้าของบริษัทอย่างต่อเนื่องและในระยะเวลาที่ผ่านมานั้น
มีแนวโน้มว่าขณะนี้ลูกค้าไม่ได้เลือกผู้รับเหมาที่เสนอราคาต่ำสุดเสมอไป
โดยลูกค้าจะเลือกผู้รับเหมาที่มีการเสนอราคาต่ำแต่คำนึงถึงราคาที่สมเหตุสมผลบริษัทผู้รับเหมาสามารถดำเนินการก่อสร้างได้แล้วเสร็จตามระยะเวลาที่ตกลงกันไว้
มีความน่าเชื่อถือในการทำงานที่มีคุณภาพและมีความปลอดภัยในการทำงาน
สามารถตอบสนองความต้องการของลูกค้าได้ ซึ่งบริษัทฯ เองก็เป็นทางเลือกหนึ่งเช่นกัน

ความเสี่ยงจากความไม่แน่นอนของภาวะเศรษฐกิจของประเทศ

แม้ภาพรวมเศรษฐกิจไทยในปี 2555 ที่ผ่านมา จะมีอัตราการขยายตัวถึง ร้อยละ 6.43
โดยเป็นการขยายตัวในภาคอุตสาหกรรมการก่อสร้าง ร้อยละ 7.84 นั้น แต่เศรษฐกิจไทยในปี
2556 ยังคงได้รับผลกระทบทั้งด้านบวก และด้านลบจากปัจจัยทั้งในและต่างประเทศ
โดยปัจจัยที่อาจส่งผลด้านลบแก่เศรษฐกิจไทย ได้แก่ ปัญหาเศรษฐกิจกลุ่มยูโรโซน,
ปัญหาเพดานหนี้สาธารณะในสหรัฐฯ, ปัญหาการลงทุนในประเทศจีนชะลอตัว,
ปัญหาความผันผวนของราคาน้ำมันโลก, ปัญหาผลกระทบจากวิกฤตการณ์น้ำท่วมเมื่อปี 2554,
ผลกระทบจากการปรับเพิ่มค่าแรงขั้นต่ำทั่วประเทศไทย ฯลฯ
ซึ่งล้วนส่งผลต่อความไม่แน่นอนของภาวะเศรษฐกิจของประเทศทั้งสิ้น

โดยบริษัทเห็นว่า อุตสาหกรรมการก่อสร้างมีความสัมพันธ์กับเศรษฐกิจของประเทศ กล่าวคือ
ในช่วงที่เศรษฐกิจของประเทศมีอัตราการขยายตัวที่เพิ่มสูงขึ้น
ภาคอุตสาหกรรมการก่อสร้างก็มีแนวโน้มขยายตัวที่เพิ่มขึ้นเช่นกัน
ในขณะเดียวกันในช่วงที่เศรษฐกิจถดถอย
ภาคอุตสาหก1รรมการก่อสร้างก็มีอัตราการเติบโตที่ลดลงเช่นกัน
ในช่วงปีที่ผ่านมาบริษัทฯยังคงมุ่งมั่นให้บริการด้วยคุณภาพ ควบคุมงบประมาณที่กำหนด
ประสานงานกับผู้ว่าจ้างอย่างต่อเนื่อง ทำให้ในช่วงเวลาดังกล่าวบริษัทฯยังคงได้รับงานก่อสร้าง
และความไว้วางใจจากลูกค้าอย่างต่อเนื่อง โดยตลอดทั้งปี 2555 บริษัทฯได้รับงานใหม่ทั้งสิ้น 12
โครงการ มูลค่าโครงการรวม 6,577 ล้านบาท (ไม่รวมภาษี) เพิ่มขึ้นจากช่วงเดียวกันของปี
2554 โดยในปี 2554 บริษัทฯได้รับงานใหม่ทั้งสิ้น 14 โครงการ มูลค่าโครงการรวม 5,356
ล้านบาท (ไม่รวมภาษี) ตามลำดับ

ความเสี่ยงจากภัยพิบัติ

การเกิดปรากฏการณ์ต่างๆในธรรมชาติ ไม่ว่าจะเป็น แผ่นดินไหว, แผ่นดินถล่ม, วาตะภัย,
อุทกภัย, อัคคีภัย, พายุฝนฟ้าคะนอง, สึนามิ ฯลฯ ล้วนแต่นำมาซึ่งความเสียหายทั้งชีวิต, ทรัพย์สิน
และเศรษฐกิจโดยรวมทั้งสิ้น ทั้งนี้ การดำเนินการจัดการและป้องกัน
ลดความเสียหายที่เกิดจากภัยพิบัติในแต่ละรูปแบบนั้น ขึ้นอยู่กับสถานการณ์เฉพาะหน้าที่เกิดขึ้น
เพราะภัยพิบัติในแต่ละรูปแบบนั้นเป็นปัจจัยที่ไม่สามารถควบคุมได้
โดยที่ผ่านมาบริษัทได้เคยมีประสบการณ์ในการจัดการ การป้องกัน การแก้ไขปัญหา
และลดความเสียหายจากเหตุการณ์อุทกภัย เมื่อปี 2554 แล้ว
ซึ่งเหตุการณ์ครั้งนั้นได้สร้างความเสียหายต่อเศรษฐกิจและทรัพย์สินเป็นจำนวนมากส่งผลกระทบต่ออัตราการขยายตัวทางเศรษฐกิจไทย
ทำให้อุปสงค์ทั้งในประเทศและต่างประเทศรวมทั้งภาคการผลิตส่วนใหญ่หดตัว
โรงงานอุตสาหกรรมและระบบ
โลจิสติกส์ในพื้นที่ประสบอุทกภัยได้รับความเสียหายและกระทบต่อการผลิตที่เกี่ยวข้อง
การใช้จ่ายภาคครัวเรือนลดลงจากราคาสินค้าทรงตัวในระดับสูงเนื่องจากปัญหาอุทกภัยต่อฐานการผลิตสินค้าหลายแห่ง
สำหรับการลงทุนของภาคเอกชนก็ได้รับผลกระทบ
จากความเชื่อมั่นของนักธุรกิจเป็นผลให้การลงทุนที่เกี่ยวข้องหดตัวในช่วงที่ผ่านมา
สำหรับผู้ประกอบการภาคอสังหาริมทรัพย์ก็ได้รับผลกระทบเช่นกัน
ส่งผลให้การก่อสร้างเกิดปัญหางานล่าช้า เกิดผลกระทบต่องานก่อสร้างทั้งทางตรงและทางอ้อม
รวมทั้งผู้จัดจำหน่ายวัสดุอุปกรณ์ก่อสร้างก็ได้รับผลกระทบจากภาวะอุทกภัย
เส้นทางการขนส่งถูกตัดขาดไม่สามารถสัญจรส่งสินค้าได้ในขณะนั้นบริษัทได้ดำเนินการทุกวิถีทาง
ตั้งแต่การประสานงานร่วมกับผู้ว่าจ้าง/ลูกค้า ผู้จัดจำหน่าย อย่างต่อเนื่อง
เพื่อให้ได้รับทราบข้อมูลที่ตรงกันกำหนดแผนงานและทิศทางในการจัดการภายใต้ภาวะการณ์ดังกล่าวอย่างมีประสิทธิภาพ
รวมทั้งร่วมกันประเมินสถานการณ์อย่างใกล้ชิด
เพื่อการแก้ไขและจัดการสถานการณ์ในระดับที่พอใจของทุกฝ่ายที่เกี่ยวข้อง